Mirağa Əliyev

Mirağa Əli oğlu Əliyev () — Azərbaycan-sovet dövlət və partiya xadimi, Azərbaycan SSR kənd təsərrüfatı nazirinin müavini (1954–1955), Azərbaycan Kommunist Partiyasının Qubadlı (1948–1951), Duvannı, İmişli, Qasım İsmayılov rayon komitələrinin və Kirovabad Şəhər Komitəsinin birinci katibi, Azərbaycan KP Gəncə Vilayət Komitəsinin ikinci katibi.

 Həyatı 
Mirağa Əli oğlu Əliyev 1912-ci ildə Zəngəzur qəzasının Çardaqlı kəndində anadan olmuşdur. 1926-cı ildə orta məktəbi bitirdikdən sonra Quba Kənd Təsərrüfatı Texnikumuna oxumağa göndərilmişdir. O, burada komsomol üzvü olmuş və texnikumun ilk komsomol təşkilatının katibi seçilmişdir. 1930-cu ildə təhsilini bitirdikdən sonra Qubadlı və Laçın rayonlarında müəllim işləmiş, heyvandarlıq texnikumunun direktoru, Azərbaycan SSR Xalq Torpaq Komissarlığının inspektoru olmuşdur. 1941-ci ildə Azərbaycan Dövlət Universitetinin Fizika-riyaziyyat fakültəsini bitirmişdir.

Böyük Vətən müharibəsiin ilk günlərindən müharibə iştirakçısı olan Mirağa Əliyev bir sıra komandir vəzifələrində çalışmış, minamyot divizionunun komissarı, atıcı polku komandirinin siyasi hissə üzrə müavini olmuşdur. Döyüş xidmətlərinə görə "Qırmızı bayraq" ordeni, iki "Qırmızı ulduz" ordeni və medallarla təltif edilmişdir. Fəhlə-Kəndli Qırmızı Ordusu sıralarında mayor rütbəsinədək yükləsən Mirağa Əliyev 1944-cü ilin fevral ayında Dnepr çayından keçərkən ağır yaralanaraq ordudan tərxis edilmişdir.

1945-ci ilin yanvar ayında Mirağa Əliyev Bakı Kənd Təsərrüfatı Texnikumunun direktoru təyin edilmiş və 1948-ci ilin fevral ayınadək bu texnikuma başçılıq etmişdir. 1948–1951-ci illərdə Azərbaycan Kommunist Partiyası Qubadlı Rayon Komitəsinin birinci katibi işləmişdir. Sonrakı illərdə Azərbaycan KP Duvannı, İmişli və Qasım İsmayılov rayon komitələrinin birinci katibi, Gəncə Vilayət Komitəsinin ikinci katibi və Kirovabad Şəhər Komitəsinin birinci katibi olmuşdur. 1954-cü ildə o, Azərbaycan KP Mərkəzi Komitəsinin məsul təşkilatçısı, 1954–1955-ci illərdə isə Azərbaycan SSR kənd təsərrüfatı nazirinin müavini vəzifələrində çalışmışdır.

Mirağa Əliyev 1940-cı ildən Sovet İttifaqı Kommunist Partiyasının üzvü olmuş, Azərbaycan KP Təftiş Komissiyasının üzvü, Azərbaycan KP Bakı Şəhər Komitəsinin üzvü, 3-cü və 5-ci çağırış Azərbaycan SSR Ali Sovetinin deputatı seçilmişdir.

Mirağa Əliyev 1961-ci ilin oktyabr ayından Azərbaycan Pedaqoji İnstitutunda müəllimlik etməyə başlamışdır. Fəlsəfə elmləri namizədi elmi dərəcəsini almış, həyatının sonunadək bu institutun fəlsəfə kafedrasının dosenti olmuşdur.

Mirağa Əliyev 1973-cü ilin mart ayında vəfat etmişdir.

 İstinadlar 

Kateqoriya:Azərbaycan SSR Ali Sovetinin III çağırış deputatları
Kateqoriya:Azərbaycan SSR Ali Sovetinin V çağırış deputatları
Kateqoriya:Azərbaycan Kommunist Partiyası Mərkəzi Komitəsinin üzvləri
Kateqoriya:Azərbaycan Kommunist Partiyası Təftiş Komissiyasının üzvləri
Kateqoriya:Azərbaycan Kommunist Partiyası Qubadlı Rayon Komitəsinin birinci katibləri
Kateqoriya:Azərbaycan Kommunist Partiyası Qaradağ Rayon Komitəsinin birinci katibləri
Kateqoriya:Azərbaycan Kommunist Partiyası İmişli Rayon Komitəsinin birinci katibləri
Kateqoriya:Azərbaycan Kommunist Partiyası Qasım İsmayılov Rayon Komitəsinin birinci katibləri
Kateqoriya:Azərbaycan Kommunist Partiyası Gəncə Şəhər Komitəsinin birinci katibləri